**KORRALDUS**

Kose 15. november 2022 nr 772

**Kivivõhma metsade kava kooskõlastamine**

Riigimetsa Majandamise Keskus on koostanud Kose vallas Krei külas Kivivõhma vkt ümbruses asuva riigimetsa metsatööde kava projekti. Metsaseaduse § 43 lõike 9 kohaselt kaasab riigimetsa majandaja asustusüksuse lähedal asuva metsa majandamisel metsamajandamise tööde planeerimisse kohaliku kogukonna või elanikud. Kava koostamise käigus toimus kohalike elanikega 18. augustil 2022 kohapeal arutelu. Arutelu käigus esitati ettepanekuid ning anti võimalus esitada ettepanekud ka kirjalikult. Kogukond soovis peale kava projekti valmimist uut kokkusaamist, mis toimus 02.10.2022. Eelnevate ettepanekute põhjal lepiti kokku järgmised metsade majandamise tingimused:

* Raiete teostamise käigus säilitada vastavalt võimalustele kõik elujõulised männid.
* Keelatud on jätta kõrgeid kände, puud tuleb langetada juurekaelalt.
* Säilikpuud jätta vastavalt võimalusele gruppidena, et tagada suurem tormikindlus.
* Raietööd teostada talvisel ajal külmunud pinnasega.
* Alal asuvate radade kahjustamine on keelatud.
* Soovitav on säilikpuud enne raiet tähistada.

Kokkulepitud tingimused on Kivivõhma ümbruse riigimetsa kavas kajastatud.

Aluseks võttes kohaliku omavalitsuse korralduse seaduse § 30 lõike 1 punkti 3, Kose Vallavolikogu 22. juuni 2022 otsusega nr 284 „Kose valla üldplaneeringu kehtestamine“ ning juhindudes 21. oktoobril 2022 saabunud RMK Ida-Harjumaa metskonna metsaülema taotlusest, annab

Kose Vallavalitsus

**korralduse:**

1. Kooskõlastada Kivivõhma ümbruse riigimetsa kava aastateks 2023-2032.
2. Korraldus jõustub teatavakstegemisest.
3. Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Kose Vallavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

*/allkirjastatud digitaalselt/*

*/allkirjastatud digitaalselt/*

Demis Voss

vallavanem Kätlin Iljin

vallasekretär